Uber-kapers sit lankArgieffoto Twee mans is in die Belville-handelsmisdaadhof in die Wes-Kaap gevonnis nadat hulle Uber-bestuurders gekaap het. Kapt. FC van Wyk, woordvoerder van die polisie, het gesê Andrew Nhasri (32) en Mike Masozho (22) is aanvanklik op 7 Junie 2017 in Goodwood in hegtenis geneem nadat vier sake van kaping van Uber-voertuie in Belhar, Delft, Mfuleni en Goodwood aangemeld is. “Die twee mans het tydens Mei 2017 en vroeg in Junie 2017 Uber-taxi’s in Bellville bestel en op pad na hul bestemming, het die vermeende passasiers die bestuurder met pepersproei aangeval, hulle van agter gewurg en met vuurwapens gedreig. Hulle het daarna die Uber-bestuurders van hul besittings en voertuie beroof.” Nhasri is tot 15 jaar tronkstraf elk gevonnis op drie aanklagte van roof met verswarende omstandighede (45 jaar) en vyf jaar op aanklag van roof. Masozha is tot 12 jaar tronkstraf elk gevonnis op twee aanklagte van roof met verswarende omstandighede (24 jaar), vyf jaar op ŉ bykomende aanklag van roof met verswarende omstandighede en vyf jaar op aanklag van roof.